AlexejDobrolubov/national_council_slovak_2010 huggingface dataset:
3. schôdza NR SR - 3. deň - štvrtok - A. dopoludnia
Dátum: 2010-08-05
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

Ďakujem pekne. Pán minister, keď ste vy mi dal za pravdu, ja vám dám tiež za pravdu, že znížením odvodu do druhého piliera by ste urobili veľmi dobre, aj keď bol to prvotný názor. Ja som to čítala, pretože aj o nás sa médiá možno vyjadrovali. Aj pani, vaša predsedníčka Radičová, rovnako... Nie predsedníčka, samozrejme, premiérka, rovnako hovorila, že je za zníženie odvodov do druhého piliera, pretože, myslím si, že rovnako si vážne uvedomuje situáciu, ktorá je v prvom pilieri, ako vysoko prvý pilier zaťažujú takéto odvody, ktoré sú. Čiže v tom vám dávam určite za pravdu. Budem s vami polemizovať ohľadom superhrubej mzdy, pretože ak dnes tvrdíme, že mladí ľudia nemajú záujem vstúpiť okamžite, že sa nestarajú o svoje dôchodky, vstúpiť do druhého piliera a chceme im to dať ako povinné, čo si myslím, že v demokratickom štáte to nemá akúsi oporu, mali by sa samostatne rozhodnúť. Tak sa pýtam, aké budú odvádzať odvody, aké budú odvádzať odvody a ako sa budú starať o to, ak prenesieme povinnosti, čo sa týka zo zamestnávateľa na zamestnanca. Čiže všetku ťarchu a zodpovednosť opäť prenesieme na obyčajných ľudí. A jednoducho, títo ľudia a mladí ľudia sa budú musieť sami rozhodovať ako budú platiť odvody a dane. A aby obyčajní ľudia, pán Matovič, sa nesmiali, tak, pán minister, poviem ešte jedno. Vy tie štyri roky máte. Dostali ste ich tým, že ste zostavili vládu, máte väčšinu. Ak nenájdete medzi sebou opäť ešte jedného takého obyčajného človeka ako je pán Matovič, tak možno budete štyri roky, ak nájdete ešte pár takých, tak neviem koľko. Takže, my vám tú možnosť, od nás si ju nepýtajte, ale pýtajte si ju od svojich kolegov, obyčajných ľudí, pretože ešte pár takých Matovičov a neviem, či ešte budete do Vianoc. Ďakujem. (Smiech v sále.)
3. schôdza NR SR - 3. deň - štvrtok - A. dopoludnia
Dátum: 2010-08-05
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

Ďakujem veľmi pekne. Pani poslankyňa, v prvom rade kvitujem, že používate čísla, pretože čísla sú nemenné, čísla sú argumenty, ktoré sa nedajú vyvrátiť tými, ktorí, ja poviem, rozprávajú do vetra a veľmi radi sa zapájajú do tejto debaty. Takže, čísla sú tie veci, ktoré niekto vypracoval, nezávislý odborník, a čísla dokážu porovnať naše vládnutie a vládnutie bývalej vlády alebo terajšej. Vrátim sa k Zákonníku práce, o ktorý ste sa oprela. Ja som prešla veľmi veľa podnikov, kde sme sa pýtali na Zákonník práce. Ani jeden z podnikateľov, ani jeden majiteľ veľkej firmy nemal problém so Zákonníkom práce. Ja Zákonník práce považujem za klišé, ktoré sa snaží táto vláda otvárať, pretože v minulosti jej minister, terajší minister a bývalý poslanec pán Mikloš tu kričal a volal ako treba znížiť odvody, keď sme boli v čase najväčšej hospodárskej krízy a očakávam, že pán minister, momentálne Mikloš, zníži tieto odvody, pretože tieto ťažia najviac podnikateľov, a že ukáže podnikateľom, že nie klišé Zákonník práce, kozmetické úpravy, ale že táto vláda, ktorá sa hlási k tým podnikateľským subjektom, že im chce pomôcť, že im takýmto spôsobom pomôže, a práve tým znížením odvodov. Chápem aj ambíciu zamestnávateľov, samozrejme, ktorí si zaslúžia omnoho väčšie mzdy ako majú zamestnanci, pretože nepochybne sú motorom diania, čo sa týka zamestnávania. Ale ja sa pýtam, kam chceme ísť ešte nižšie, ak priemerná mzda denná, a zase použijem čísla, na Slovensku je 6,40 eur, v Nemecku je 29,10 eura, v Rakúsku 28,50. Kam chceme ísť a kam týchto ľudí ešte chceme zatlačiť? Na základe čoho? Áno, manažér si zaslúži vyššiu mzdu, ale robotník alebo pracovník tak isto potrebuje mať normálne štandardné a slušné podmienky. Kam chceme ísť ešte a chceme likvidovať odbory, ktoré jediné sa môžu zastať týchto zamestnancov a týchto ľudí? Neviem na aký štandard a kam chceme týchto ľudí v tejto krajine doviesť. Ďakujem. (Potlesk.)
3. schôdza NR SR - 2. deň - streda - B. popoludní
Dátum: 2010-08-04
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

Ďakujem veľmi pekne za slovo. Pani kolegyňa, ja som veľmi rada, že ste jasne pomenovali podvody na voličoch, ktoré táto koalícia sľúbila, ktoré určite v programovom vyhlásení nenájdeme, že ste jasne pomenovali klamanie ľudí a že ste pomenovali divadlo v koalícii o koalícii, nekoalícii a o 20 mil. Myslím si, že ešte nezačali ani spolu vládnuť a už začínajú plniť slová svojej premiérky Ivety Radičovej, ktorá povedala jasne pri programovom vyhlásení vlády: "Sľub politika bude platiť dnes aj zajtra, čestnosť aj slušnosť je súčasťou každodennej rutiny." Vidíme to a presviedčame sa o tom každodenne. Ďakujem.
18. schôdza NR SR - 10.deň - B. popoludní
Dátum: 2011-06-01
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

6. Ďakujem. Pán kolega, ja sledujem vždycky vaše vystúpenia, vy máte takú smolu. Asi trikrát sa mi stalo, že ako keby ste hovorili do prázdnej, do prázdneho pléna. Napriek tomu si myslím, že zaznelo viacero trefných poznámok. A jednu by som chcel zvlášť zdôrazniť, že, ako ste spomínali, dané status quo, niekedy úplne na začiatku prejavu, že komu to dané status quo vyhovuje a komu nie. Veľmi mi v tej debate chýba niečo také, presné pomenovanie toho, že niektoré veci, ktoré sa výrazne neriešia, a neriešia sa preto, že práve toto status quo niekomu vyhovuje. A vyhovuje mu možno preto, aby vplyvní, bohatí a možno mocní neboli prenasledovaní, lebo si to vedia vybaviť. Tak práve preto by sme mali čím ďalej viacej o tom hovoriť a možno snažiť sa, aj napriek výraznému nesúhlasu z opozičných radov, do toho strieľať, páliť a hovoriť teda, že treba zmenu. Takže napriek tomu, že počúvalo veľmi málo kolegov, oceňujem, že ste sa dostali k tomu, že ste to pomenovali. Ďakujem.
18. schôdza NR SR - 9.deň - B. popoludní
Dátum: 2011-05-31
Poslanec: Viskupič, Jozef (SaS)
Druh vystúpenia: Vystúpenie v rozprave

89. Ďakujem, pán predsedajúci. Vážené kolegyne, kolegovia, oceňujem snahu predkladateľa vzhľadom k zákonu č. 168/2008 Z. z. aj celú agendu, ktorú tu predo mnou pred chvíľkou predstavil. Ja by som sa v rozprave vyjadril k mojej snahe k zákonu č. 308/2000 Z. z. o vysielaní a retransmisii, keďže som na výbore predložil pozmeňujúci návrh a bol zapracovaný do spoločnej správy s odporúčaním schváliť. Následne som dostal niektoré výhrady a po konzultácii jednak s predkladateľom a jednak s dvomi dotknutými stranami, ako spomínal minister, riešil som otázku retransmisie pozmeňujúcim návrhom a otvoril sa iný balík problémov, ktorý sa týka vysielateľov. Preto napriek tomu, že som hovoril, že vzťah vysielateľa a prevádzkovateľa retransmisie vnímam ako vzťah čisto súkromnoprávnej povahy, uznávam argument, že pri legislatívnom procese by mali byť v celej miere vypočuté obidve dotknuté strany. Preto sa stotožňujem v tomto bode s názorom ministra aj odbornej verejnosti, že zákon 308 bude v dohľadnej dobe otvorený ako koncepčne, a myslím si, že v rámci tejto koncepčnej úpravy bude môcť byť poriešená aj táto otázka. Preto si dovolím navrhnúť body 5 a 6 zo spoločnej správy na osobitné hlasovanie, a tým teda, čo vravím, sa osobne pri daných bodoch zdržím, aby mohla prebehnúť diskusia. Ďakujem.
18. schôdza NR SR - 8.deň - A. dopoludnia
Dátum: 2011-05-27
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

132. Ďakujem, pán predsedajúci. Pán kolega, ja som počúval prejav, okrem procedurálneho návrhu na vrátenie zákona na prepracovanie som čakal teda, keďže som si písal nejaké poznámky a viac-menej sa mi to, tie výhrady smerovali k obligatórnosti, že predložíte teda nejaký konkrétny pozmeňovák. A som teda mierne sklamaný, lebo myslím si, že ak na základe toho, že ste to rozpracovali dosť dopodrobna, že by som videl teda tú vašu predstavu v zmysle toho pozmeňováka, čo je teda pre mňa trošička sklamaním. Ďakujem.
18. schôdza NR SR - 7.deň - A. dopoludnia
Dátum: 2011-05-26
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

80. Ďakujem. Podobne, ako dvaja predrečníci, mňa to až prehnane prekvapilo, ako sa včera hovorilo, divadelnosť tohoto prejavu, tá agresivita. Keď sa tu odvolávate na diplomatické aktivity našej krajiny, myslím si, že je treba fakt sa s chladnou hlavou zamyslieť nad tým, aby sme odkázali cez hranice pri tvorbe ústavy iného štátu a správali sa pri tom rozumne a pokojne. Ten agresívny tón, ktorý bol pre mňa prekvapivý, pozerám, že aj pre viacerých kolegov, si neviem ja vôbec v diplomatickom jazyku aj na oblasti preventívnej diplomacie predstaviť. Zároveň ma prekvapil aj jeden fakt, kedy ste hovorili o tom, či niekto pochybuje o tom, že by si mohol vysvetliť niekto toto vyjadrenie, že je podporné. No, ja o tom vážne pochybujem, pretože slová tohto vyjadrenia hovoria, že niečo berieme na vedomie a niečo nás znepokojuje. Tak myslím si, že ťažko tam nájdete nejaký most na to, alebo premostenie toho, že by to mohli si vyložiť ako podporu činností pri krokoch, ktoré urobili pri prijímaní ústavy. Ďakujem.
18. schôdza NR SR - 7.deň - A. dopoludnia
Dátum: 2011-05-26
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

50. Ďakujem, pán predseda. Pán poslanec Čaplovič, ja som počúval váš, citátmi prešpikovaný prejav a zarazili ma asi tri momenty. Odcitovali ste podpredsedu maďarskej vlády, ktorý nás nazval, vadilo vám to, úbohými Slovákmi. Ja by som chcel reagovať v tomto zmysle tak, že očakával by som z hľadiska toho, ako ste začínali ten svoj prejav s historickým diskurzom, že vo väčšine týchto vecí by sa dalo s vami súhlasiť, pretože si myslím, že od rakúsko-maďarského vyrovnania po zánik monarchie toho Maďari veľmi veľa nepredviedli a dopracovali to k tomu, že rozbili vtedy 900-ročnú ríšu a následne celé 20. storočie boli na strane toho, že sa im nedarilo veľmi byť na strane víťazov, tým pádom sa im veľmi nedarila tá politika. Ale to, čo je pre vás typické, že nakoniec to, čo by malo z histórie byť ako poučením, si otočíte na svoju stranu, a hovoríte napr. o tom, že počas horthyovského Maďarska obnovili veľké Uhorsko. Sám musíte vedieť, že to predsa nie je pravda. A ja by som len chcel povedať, že mne v tomto zmysle, by som skôr povedal, že momentálne hovoríme o úbohých Maďaroch, ktorí sa musia pozerať na vlastnú vládu a parlament, ako okliešťujú práva novinárov a prijímajú ústavu, ktorá jazykom pripomína ozdobný a vyčačkaný a prepátosový jazyk 19. storočia. Takže myslím si, že skôr... (Prerušenie vystúpenia časomerom.)
18. schôdza NR SR - 6.deň - B. popoludní
Dátum: 2011-05-25
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

58. Ďakujem. Pán poslanec Podmanický, oceňujem, že ako jeden z mála, alebo neviem, či nie vôbec jediný poslanec z opozície, ste sa zaoberali konkrétne návrhom, pozmeňovacím návrhom Obyčajných ľudí. Chcem povedať, že som prvýkrát v tomto pléne konfrontovaný s tým, čo vyčíta strane SMER väčšina ľudí z koalície. Takto nehorázne klamať, to myslím si, že by sa malo už nazvať ako klamanie podľa Podmanického, pretože vy, keď hovoríte o niečom podobnom, akože my sme tu herci, vychádzajúc z toho, že môžem odcitovať nejakého velikána dramatického umenia, že celý svet je javisko a každý muž a žena v ňom sú herci, myslel to možno s tým, že existuje nejaká rôzna miera, tak vy ste ten najväčší herec, pretože to, čo ste dokázali predviesť, tú hru s percentami a s číslami, my sme hovorili celý čas o tom, že nám ide o zachovanie daného status quo. Ak raz je v absolútnom čísle okolo 600 obcí, ktoré používajú jazyk národnostných menšín, a toto číslo na najbližších desať rokov zostáva, tak tu vyvádzate a klamete verejnosť o nula percentných. Je to dané status quo, s týmto číslom, s týmto absolútnym číslom sa vôbec nič nestane, lebo sú potrebné dve sčítania po sebe nasledujúce na to, aby sa mohlo nejak hýbať. To je zásada a podstata. A či vy tu hovoríte o super getách alebo nesuper getách, už sa zamyslite potom. Myslím si, že to bolo klamstvo na entú. Ďakujem.
18. schôdza NR SR - 6.deň - B. popoludní
Dátum: 2011-05-25
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

34. Ďakujem. Ja som počúval o Bjornsonovi, čo myslím si, to, čo ste hovorila, môžem, alebo používali teda citáty a opis života tohto Nóra, ktorý je jeden z mojich obľúbených autorov, o ktorom sa hovorí, že ak by sa nebol toľko zaoberal Slovákmi, možno by bol napísal o niekoľko románov viac. Pre mňa je ale divné, že ste si neotočili tú situáciu presne do tej perspektívy, v akej bol. Bjornson predsa v čase, kedy žil, kedy rozprával, kedy písal a zastával sa Slovákov, vtedy Bjornson hovoril o menšine. Hovoril o používaní jazyka a právach oproti jeho známej polemike s grófom Apponyim. Hovoril o tom, že napriek tomu, že všade v Európe bol vnímaný Apponyi ako zástanca nejakých kresťanských a tolerantných hodnôt, má doma národ alebo vtedy ešte bez štátoprávneho určenia, ktorému treba dať hlas a treba, aby mohli využívať a používať svoj jazyk, aby mohli vlastne mať viac práv. Preto si myslím, že treba sa pozrieť na to z tej perspektívy, že tak ako vravel Bjornson, by sme sa mali my správať k našim menšinám. Ďakujem.
18. schôdza NR SR - 6.deň - B. popoludní
Dátum: 2011-05-25
Poslanec: Viskupič, Jozef (SaS)
Druh vystúpenia: Vystúpenie v rozprave

28. Ďakujem, pán predsedajúci. Zobrali ste mi to z jazyka. Keďže na mňa reagoval jeden opozičný poslanec a kolegyňa z hnutia Obyčajní ľudia, dovolím si teda vás opraviť, pán poslanec Senko, asi v štyroch veciach. Pozmeňovák nepredložil Igor Matovič, ale som takisto jeden zo štyroch predkladateľov. Spomínate to, že sme na pôde parlamentu a vaša terminológia mi trošku uniká, lebo hovoríte o kozmetických úpravách. Myslím si, že to je vhodná terminológia do kozmetického salónu. A hovoríte o nejakom divadle. Ja tu zažívam teda, keďže sme to od začiatku zobrali tak od podlahy a sedávame v tom pléne dosť často a možno aj viacej ako vaši kolegovia, tak nás obviňovať z divadla, vy, ktorí tu používate plénum ako jeden z perfektne premakaných marketingových nástrojov, kedy sa tu objavujete pri hlasovaní, keď tu prídu tie kamery a deje sa fototermín, tak mne sa to zdá až komické. Tým, že niekto odrobí reálnu robotu, predloží pozmeňovací návrh, žiada o jeho podporu a toto vy voláte divadlom, tak ste pre mňa podľa mňa minimálne ten, ktorý neprečítal danú situáciu dobre. No a k tej pravde. Ja si nedovolím osobovať sudcu, kto vraví a kto nevraví pravdu. Keď si vy myslíte, že ste tá správna osoba, ktorá dokáže mať v tomto jednoznačný a ten najsprávnejší názor, tak vám to nebudem brať, ale myslím... (Prerušenie vystúpenia časomerom.)
18. schôdza NR SR - 6.deň - B. popoludní
Dátum: 2011-05-25
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

4. Ďakujem, pán predsedajúci. Pán poslanec Ondruš, počúval som vaše vystúpenie a zdalo sa mi, zo začiatku som chcel veľmi oceniť, že ste nezačali takým tým plamenným, ako som si predtým vypočul v rozprave, že tu niekto ohrozuje národnoštátne záujmy Slovenska a podobne. Takže by som chcel oceniť ten konštruktívny prístup. Skôr ma mrzel potom ten záver, ktorý spomínal aj pán kolega Somogyi, kde ste sa, neviem prečo, dostali už na rovinu zase takú, by som to nazval tak všeobecne, veľmi, veľmi emotívnu. Ak by sme zostali v tej rovine, ja by som vás chcel poprosiť, že či by ste si nemohli pozrieť teda ten náš pozmeňovák a či tam veľa vecí, ktoré ste aj následne teda vyčítali, neriešime, alebo teda niektoré z nich, a možnože, keďže ja som prihlásený aj do rozpravy, tak potom sa k nim nejak postavíme. Ďakujem.
18. schôdza NR SR - 6.deň - A. dopoludnia
Dátum: 2011-05-25
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

36. Ďakujem pán predsedajúci. Hovoril si na začiatku o nejakom filozofickom rozdiele, asi v strede prejavu si hovoril o zásade zdravého rozumu. Tým, že sme sa snažili nejakým spôsobom zasiahnuť do predkladanej novely, tak si myslím, že práve pohľad na to zvykové právo a pohľad na to, akým spôsobom vníma celú túto problematiku slovenská spoločnosť ako celok, je, alebo teda snažili sme sa ju spraviť na základe zdravého rozumu. Zároveň ti ale musím dať za pravdu v jednej veci, že, bohužiaľ, sa mi zdá, že to si hovoril ohľadom podpory a nepodpory z opozície, že by ste neboli nič mohli presadiť v 1999. roku a skôr sa mi javí aj na základe toho, čo tu teraz sledujem napriek tomu, že sme si dali dosť veľkú prácu s tým, aby sme posunuli k možnému posunu, k možnej podpore cez celé politické spektrum, tak vidím, že sa to nestretáva so žiadnym racionálnym. Skôr sa tu hovorí o nejakom divadle, takže neviem, som zatiaľ z toho sklamaný a dávam za pravdu, že ak by sme mohli niečo trvalejšie prijať, tak by bolo možno vhodné sa pozrieť na podstatu toho nášho pozmeňováku. Ďakujem.
18. schôdza NR SR - 6.deň - A. dopoludnia
Dátum: 2011-05-25
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

30. Ďakujem, pán predsedajúci. Ja som pozorne počúval a som rád, že sme aj po vypočutí následných reakcií, že sme si nezvolili tú jednoduchú cestu. Tú zložitú cestu nám nachystali partneri, ktorých máme, ktorí hovoria, že je potreba upraviť niektoré atribúty tohto zákona, a preto sme si zvolili tú zložitejšiu cestu. Rozmenili sme celý návrh zákona, ktorý otvára 14 konkrétnych zákonov, strávili sme v mojom prípade a v tvojom tiež asi hodiny, dni a týždne nad tým, aby sme dostali a spravili z toho zákona niečo, čo je akceptovateľné z oboch strán. Nepočul som ani raz v tvojom vystúpení nič o zakladaní politickej strany, vôbec sme nepozerali na to, či je, myslím si, že tento čas o 10.24 hod., alebo keď si začal rozprávať, vhodný na mediálnu prezentáciu. Je nás tu zase iba zopár, takže myslím si, že tým, čo sme predložili, je akceptovateľné, ak teda na strane zástupcov menšiny, tak aj väčšinového národa. A myslím si, že by bolo vhodné sa pozrieť na to, že na 10 rokov zachovávame to, čo sme sa zaviazali, a to je dané status quo. Takže neviem, kde sa berú výtky, skôr by som sa pozrel na to, čo sme predložili, a následne hodnotil. Ďakujem.
18. schôdza NR SR - 5.deň - B. popoludní
Dátum: 2011-05-24
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

Ďakujem, pán predsedajúci. Ja som si vypočul veľmi pozorne, čo ste v rozprave povedali. Viem pochopiť veľa z tých vysvetlení, ktoré ste použili. Ja som si medzičasom takisto ako pán kolega poslanec Dostál otvoril tie štatistické údaje. A podobne ako kolegyňa z klubu som vyrátal teda, že za deň počas rokov 1991 až 2001 pribudlo 27 Slovákov, keďže to bolo číslo 100 000 počas tých 10 rokov, čo je pre mňa z hľadiska toho potešiteľný fakt. Samozrejme, potešiteľným faktom nie je to číslo, ktoré spomenula kolegyňa. A týmto pádom pre mňa, teda keďže už sme 10 rokov od týchto štatistických čísel, je dôležité to, ako daný stav sčítania dopadne po tom sčítaní, ktoré teraz práve beží. Keďže aj našimi výhradami teda bolo, aby sme sa pustili do tohto zákona až po sčítaní, tak ja by som aj na tomto mieste chcel oceniť, že sme koniec koncov urobili nejakým spôsobom dohodu, ktorú sa budeme pravdepodobne, ako pozerám na tabuľu, snažiť prezentovať zajtra pozmeňujúcim návrhom. A myslím si, že to, že tá dohoda zachováva status quo, je skutočne dobrá dohoda. A dúfam, že vytvorí podmienky na to, aby sa tu menšina cítila doma, nie ako doma. A zároveň sme vôbec nemohli počúvať argumenty, že niekomu tu spôsobujeme diskomfort. Ďakujem.
18. schôdza NR SR - 5.deň - B. popoludní
Dátum: 2011-05-24
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

Ďakujem. Keďže budem stručný, tak mi nevadí, že tam ubehlo 25 sekúnd. Mňa zaujalo to číslo v tom vystúpení. Možno potom v odpovedi to bude. Keby sa dalo uviesť, z čoho teda vychádza úbytok 11 Maďarov na deň. A ostatné nechávam, pravdepodobne kolegovia z opozície vám odkážu viacej. Ďakujem.
18. schôdza NR SR - 5.deň - B. popoludní
Dátum: 2011-05-24
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

Ďakujem za slovo. Ja tomu konštruktu presne rozumiem. Presne rozumiem tomu, čo hovoríte o slušnosti. Tiež si myslím, že rozumný zodpovedný zákonodarca by sa mal pozerať na jazyk ako súčasť odkazu národného a kultúrneho dedičstva. A vydávanie sa na to, že chce nejakou zákonnou normou upravovať používanie jazyka a vôbec pôsobiť v tejto oblasti, by sme mohli nechať presne tam, ako ste to pomenovali, čiže v miere slušnosti. Nedeje sa tak. Spomenuli ste aj ten historický background toho celého, ako sme sa k tejto téme dostali. Myslím si, že sme urobili aj teda pri tom, aby sme sa dostali k nejakému kompromisu pri tej podpore, dosť veľkú robotu. A myslím si, že na jednej strane je akceptovateľná požiadavka komfortu na používanie jazyka národnostných menšín, na druhej strane treba to, čo sme hovorili počas celých tých vyjednávaní na tých rokovaniach o tom, že treba mať na mysli aj štát. A myslím si, že máme dosť dobrý kompromis. A ďakujem týmto pádom aj za podporu, o ktorej ste hovorili pri pozmeňujúcom návrhu, ktorý predložíme. Ďakujem.
16. schôdza NR SR - 9.deň - B. popoludní
Dátum: 2011-04-05
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

200. Ďakujem, pán predsedajúci. Pán poslanec SMER-u a zároveň pán expredseda predstavenstva TEKA, hovorili ste o tom, že treba si dať dokopy jeden a jeden. Čiže, keď ja tieto dve veci zrátam, tak vás môžem oslovovať aj rovnako, pán politický nominant. Myslím si, že celú túto rozpravu som počúval. Aj vaše vystúpenie. Myslím, že malo okolo 50 minút a vy sám ste tu,niekde úplne na začiatku hovorili, že aj SMER má politické nominácie a že teda máte problém s politickými nominantmi nejakej úplne inej politickej strany. A dotkli ste sa aj tej iniciatívy, ktorá je o tom, aby títo politickí nominanti neboli. No, a to je podstata. My sme predsa nikdy nehovorili, že sme spokojní s politickými nominantami nejakej strany, ani Igor Matovič, ani ja. Hovoríme, že celé toto je zlé. Celé zlé je to, že ste vy ako politický nominant strany SMER riadili firmu. Zle je to, že tam nominujú niekoho za SaS a podľa mňa je aj zle, že tu ako poslanci Národnej rady pri 50-minútovej rozprave počúvame pomaly už o tom, ako sa riadi nejaká tepláreň v Košiciach, do detailu. Myslím si, že mali by sme tu riešiť dôležité problémy. A to, aby politickí nominanti neriadili firmy, zabezpečí aj to, že tieto firmy preberie niekto, kto bude zodpovedný za to. A bude do toho zodpovedný tak, aby ich vedel riadiť. A nie, nebude sa triasť, či voľby dopadnú tak alebo tak. Ďakujem.
16. schôdza NR SR - 9.deň - B. popoludní
Dátum: 2011-04-05
Poslanec: Viskupič, Jozef (SaS)
Druh vystúpenia: Vystúpenie s faktickou poznámkou

23. Ďakujem, pán predsedajúci, reagujúc na predrečníka sa vyhnem tomu, že skomentujem politického brojlera. Neviem, či to malo byť, keďže to bolo množné číslo. Pán podpredseda parlamentu, hovorili ste tu, až v jednom momente až tak školiaco, že by ste dali nejakým spôsobom test alebo prieskum, či vieme, o čom sme hlasovali. Ja vás chcem ubezpečiť, že ja viem. Dlho sme nad tým rozmýšľali, pri tom, ako ste nám to chceli následne vysvetliť, ste sa nakoniec predsa len nedostali k tomu vysvetleniu, lebo ste uhli k nejakému zase tomu vášmu evergreenu o SPP. Chcel by som vás teda poprosiť, že ak nabudúce sa odhodláte k nejakému školeniu, tak si to teda aj vy pozrite a potom sa spýtajte, či vy viete, ale možno vaši poslanci, o čom hlasujú a čo vlastne to školenie nám malo priniesť. Ďakujem.